**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U PET MJESECI 2023. GODINE**

**STANJE KRIMINALITETA**

U pet mjeseci 2023. godine je evidentirano 670 kaznenih djela što je za 25 kaznenih djela ili 3,9% više u odnosu na pet mjeseci 2022. godine.

Od ukupnog broja kaznenih djela 280 je bilo po poznatom počinitelju, a 390 po nepoznatom počinitelju. Počinitelji su naknadno otkriveni u 168 kaznenih djela ili 43,1%, a u 222 kaznena djela počinitelji su ostali nepoznati.

Ukupna razriješenost kaznenih djela iznosi 66,9%, dok je u pet mjeseci 2022. godine iznosila 69,2%.

Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u pet mjeseci (25 kaznenih djela), iznosi 70,6%, a u pet mjeseci 2022. godine je iznosila 72,9%.

U strukturi kriminaliteta ukupno je: 578 kaznenih djela općeg kriminaliteta od kojih je 118 počinjeno na štetu mladeži i obitelji, 28 kaznenih djela organiziranog kriminaliteta, 20 kaznenih djela gospodarskog kriminaliteta, 18 kaznenih djela sigurnosti prometa, 15 kaznenih djela zlouporabe droga i 11 kaznenih djela kibernetičkog kriminaliteta.

**Opći kriminalitet**

U pet mjeseci 2023. godine je zabilježeno 578 kaznenih djela koja pripadaju grupaciji općeg kriminaliteta. Od navedenog broja kaznenih djela 118 je počinjeno na štetu mladeži i obitelji.

Od ukupnog broja kaznenih djela 225 je bilo po poznatom počinitelju, a 353 po nepoznatom počinitelju. Počinitelji su naknadno otkriveni u 140 kaznenih djela ili 39,7%, a u 213 kaznenih djela počinitelji su ostali nepoznati.

Ukupna razriješenost kaznenih djela iznosi 63,2%, a u pet mjeseci 2022. godine je iznosila 63,9%. Ukupna razriješenost kaznenih djela, s djelima iz ranijih razdoblja, iznosi 67%, a u pet mjeseci 2022. godine je iznosila 68,3%.

U strukturi kaznenih djela općeg kriminaliteta ukupno je: 313 kaznenih djela protiv imovine, 68 kaznenih djela protiv osobne slobode, 36 kaznenih djela krivotvorenja, 20 kaznenih djela protiv života i tijela, 6 kaznenih djela protiv javnog reda, 5 kaznenih djela protiv privatnosti, 4 kaznena djela protiv opće sigurnosti, 3 kaznena djela protiv okoliša, 2 kaznena djela protiv zdravlja ljudi, 2 kaznena djela protiv spolne slobode i 1 kazneno djelo protiv pravosuđa.

U kaznenim djelima protiv imovine najviše je teških krađa i krađa. U pet mjeseci je zabilježeno 160 teških krađa čija je ukupna razriješenost 35%, te 86 krađa čija je razriješenost 43%.

Na štetu mladeži i obitelji je počinjeno 118 kaznenih djela ili 18 kaznenih djela više u odnosu na pet mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (49), povrede dužnosti uzdržavanja (21), nasilja u obitelji (11), prijetnji (8), nanošenja tjelesne ozljede (6), neprovođenja odluke za zaštitu dobrobiti djeteta (6).

**Gospodarski kriminalitet**

U pet mjeseci je evidentirano 20 kaznenih djela gospodarskog kriminaliteta od kojih najveći broj pripada kaznenom djelu zlouporaba osobne isprave (4 kaznena djela). U pet mjeseci 2022. godine su zabilježena 24 kaznena djela.

**Kibernetički kriminalitet**

Iz ove je grupacije kriminaliteta zabilježeno 11 kaznenih djela ili 3 manje u odnosu na pet mjeseci 2022. godine. Od broja evidentiranih kaznenih djela ukupno je 9 kaznenih djela računalne prijevare, 1 kazneno djelo iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta je zabilježeno 28 kaznenih djela ili 20 manje u odnosu na pet mjeseci 2022. godine. Od broja kaznenih djela ukupno je 17 kaznenih djela protuzakonitog ulaženja, kretanja i boravka u RH, 8 kaznenih djela nedozvoljenog posjedovanja, izrade i nabavljanja oružja i eksplozivnih tvari, 1 iznuda, 1 kazneno djelo krivotvorenja novca i 1 kazneno djelo protupravne naplate.

**Zlouporaba droga**

U pet mjeseci 2023. godine je zabilježeno 15 kaznenih djela zlouporabe droga ili 9 kaznenih djela manje u odnosu na pet mjeseci 2022. godine.

Zapljenama je izuzeto: 2361 komad lijekova sa liste opojnih droga, 1567,52 g marihuane, 640,26 g amfetamina, 125,26 g MDMA i derivata XTC, 31,26 g cannabis smole, 17,3 g heroina, 15,17 g kokaina, 5,1 gram halucinogenih gljiva, 0,38 g metamfetamina i 5 kom. metadona.

**SIGURNOST PROMETA**

Na području Policijske uprave brodsko-posavske dogodile su se 482 prometne nesreće što je za 125 nesreća ili 35% više nego u pet mjeseci 2022. godine.

Od ukupnog broja, 1 nesreća je s poginulom osobom, 138 je s ozlijeđenim osobama i 343 s materijalnom štetom.

U odnosu na pet mjeseci 2022. godine broj nesreća s poginulim osobama je manji za 1 nesreću ili 50%, s ozlijeđenim osobama je veći za 18 nesreća ili 15%, a s materijalnom štetom je veći za 108 nesreća ili 46%.

U prometnim nesrećama je poginula 1 osoba, dok su u istom razdoblju prošle godine poginule 2 osobe. Teško su ozlijeđene 42 osobe, a lakše su ozlijede zadobile 162 osobe. U odnosu na pet mjeseci 2022. godine broj ozlijeđenih osoba je veći za 30,8%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog nepoštivanja prednosti prolaza i to u 29 nesreća, brzine neprimjerene uvjetima na cesti u 28 nesreća, nepropisnog kretanja vozilom na kolniku u 24 nesreće, te zbog vožnje na nedovoljnoj udaljenosti u 15 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 36 nesreća.

Pod utjecajem alkohola je u trenutku prometne nesreće bilo 65 vozača i 2 pješaka.

Nadzorom prometa policijski službenici su utvrdili ukupno 10.715 prekršaja u cestovnom prometu što je za 6,9% više nego u pet mjeseci 2022. godine.

Od ukupnog broja prekršaja, utvrđena su 4382 prekršaja vožnje nepropisnom brzinom što je u odnosu na pet mjeseci 2022. godine manje za 3%, a zbog upravljanja vozilom pod utjecajem alkohola je utvrđeno 599 prekršaja što je za 15,6% više prekršaja nego u prošloj godini.

**JAVNI RED**

Tijekom proteklih pet mjeseci je evidentirano 1096 prekršaja od čega su 172 prekršaja protiv javnog reda i mira i 924 prekršaja iz ostalih zakona.

U odnosu na pet mjeseci 2022. godine prekršaja je više za 17,5%.

**Javni red i mir**

U pet mjeseci su zabilježena 172 prekršaja protiv javnog reda i mira u kojima je sudjelovalo 148 osoba. U odnosu na pet mjeseci 2022. godine (186 prekršaja) bilježi se smanjenje za 14 prekršaja.

Zabilježeno je 60 prekršaja svađe i vike, 41 prekršaj omalovažavanja policijskih službenika, 22 tučnjave, 19 prekršaja držanja životinja bez nadzora, 16 prekršaja drskog ponašanja, 9 prekršaja odavanja pijanstvu na javnom mjestu, 4 prekršaja vrijeđanja ili omalovažavanja moralnih osjećaja građana i 1 prekršaj davanja alkohola osobi pod utjecajem alkohola.

Na ulici i trgu je počinjeno 99 prekršaja, u ugostiteljskim objektima 14 prekršaja, a na drugim mjestima 59 prekršaja.

Pojedinačno je počinjeno 138 prekršaja, udružene dvije osobe su počinile 22 prekršaja, a u grupi tri i više osoba je počinjeno 12 prekršaja.

Pod utjecajem alkohola su počinjena 74 prekršaja.

**Ostali zakoni**

Iz ostalih zakona su evidentirana 924 prekršaja. U odnosu na pet mjeseci 2022. godine (747 prekršaja) ovih je prekršaja više za 23,7%.

Najviše je prekršaja počinjeno iz Zakona o nadzoru državne granice i to 188 prekršaja, a zatim slijedi 143 prekršaja iz Zakona o suzbijanju zlouporabe droga, 108 prekršaja iz Zakona o zaštiti od nasilja u obitelji, 103 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 101 prekršaj iz Zakona o osobnoj iskaznici, 86 prekršaja iz Zakona o nabavi i posjedovanju oružja građana, 77 prekršaja iz Zakona o strancima …

**Javna okupljanja**

Na području Policijske uprave brodsko-posavske je prijavljeno 559 javnih okupljanja od kojih je održano 535 ili 15 okupljanja manje u odnosu na pet mjeseci 2022. godine.

Održano je 405 javnih okupljanja sportskog karaktera, 74 kulturno zabavnog karaktera, 1 političkog karaktera, 6 prosvjeda i 49 okupljanja ostalog karaktera.

Na održanim okupljanjima je angažirano 615 policajaca, a zbog narušavanja javnog reda i mira podnesena je jedna prekršajna prijava.

**SIGURNOST DRŽAVNE GRANICE**

Tijekom pet mjeseci 2023. godine je preko graničnih prijelaza zabilježeno prometovanje 4.261.357 osoba što je povećanje za 20,5% u odnosu na pet mjeseci 2022. godine.

Od ukupnog broja prelazaka, evidentirano je 2.105.638 prelazaka državljana trećih zemalja, 1.665.688 prelazaka hrvatskih državljana i 490.031 prelazak državljana EU.

Promatrajući prometovanje vozila zabilježeno je ukupno: 1.601.216 osobnih automobila što je za 14% više nego u pet mjeseci 2022. godine, 236.392 teretna vozila što je smanjenje za 5,5%, te 23.081 autobus što je u odnosu na pet mjeseci 2022. godine povećanje za 38,7%.

Na graničnim prijelazima odbijeno je 619 ulaza strancima u Republiku Hrvatsku i 118 izlaza od kojih se 88 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Zabilježena su 54 požara od kojih je 25 na građevinskim objektima, 16 na prometnom sredstvu i 13 na otvorenom prostoru.

U odnosu na pet mjeseci 2022. godine požara je manje za 25%.

Tehnoloških eksplozija nije bilo.